Amanda Lepore

Amanda Lepore (sündinud 21. novembril 1967) on transsooline ameerika modell, performansi-esineja, laulja ja seltskonnakuju, kes elab Manhattanil. Tuntud ööklubide püsikülaline ja promootor on esinenud arvukates reklaamides, muusikavideotes ja moedemonstratsioonidel.

Lepore'i isiksus on inspireerinud fotograaf David LaChapelle'i. Ta osales LaChapelle'i näitusel “Artists and Prostitutes 1985–2005” New Yorgis, kus ta elas vuajeristlikus elusuuruses klaaskarbis. Tema ekshibionistlik naisekehastus ja fetišeeritud figuur on inspireerinud ka paljusid teisi fotograafe. Amanda Lepore on läbinud mitmeid ekstreemseid ilukirurgia protseduure, tema eeskujudeks on 1980ndate multikategelane Jessica Rabbit ja 1950ndate plaatinablond näitlejanna Marilyn Monroe. Teda on kutsutud kõige rohkem maksma läinud inimkehaks Maa peal (“The Most Expensive Body on Earth”), varem nimetas ta ennast transseksuaalsete inimeste esinumbriks maailmas (“The Number One Transsexual in the World”). Joel Schumacher on kasutanud tema kohta väljendit “liikuv skulptuur,” viidates ühtlasi Lepore'ile kui inimesele, kes on enda kehast teinud oma elutöö.

Lepore on koostöös geiräppar Cazwelliga välja andnud mitu singlit. 2011. aastal avaldas ta oma debüütalbumi, “I...Amanda Lepore”, kuigi tema lauluoskuses on enamasti kaheldud.

Noorusaeg
Amanda, kes sündis 1967. aastal Armand Lepore'ina, kasvas üles Cedar Grove'i kogukonnas Essexi maakonnas New Jersey osariigis. Tal on üks vanem vend. Tema isa oli itaalia-ameerika päritolu keemiatehnik ja ema saksa-ameerika juurtega koduperenaine. Ta ema põdes skisofreeniat ning viibis seetõttu mõnikord ravil.

Hiljem on Lepore kirjutanud: "Teadsin kohe, et olen tüdruk. Ma ei saanud aru, miks mu vanemad mind poiste riietesse riietavad. Ma arvasin, et nad on hullumeelsed." Varases teismeeas õmbles Lepore oma transsoolisele sõbrale kostüüme, saades vastu manustatavaid naissuguhormoone. Vanemate abiga sai ta alustada hormoonteraapiat, mis valmistas teda ette soo korrigeerimiseks.

Seaduslünka ära kasutades abiellus ta 17-aastaselt raamatupoe omanikust mehega, väidetavalt olevat mehe isa juriidilise asjaajamise käigus Lepore'i lapsendanud. Seejärel anti talle luba sookorrigeerimise operatsiooniks, mille ta läbis 19-aastaselt Yonkersi linnas New Yorgi osariigis. Lepore oli hilisemate lahkhelide tõttu sunnitud jätma oma abikaasa ja äärelinna koduperenaise rolli, kolides 1989. aasta alguses Manhattanile, misjärel tõmmati ta kohe kaasa klubi Club Kids pidude mellu. 

1990ndate alguses püüdis Lepore end teostada go-go tantsijana. Päeval töötas küünetehnikuna ning dominatrix'ina, hiljem Patricia Fieldi kaupluses kosmeetikatoodete müüjana. Bowery baaris hostess ehk õhtujuhina töötades tutvus ta fotograaf David LaChapelle'iga ning sai tuntuks LaChapelle'i muusana ja omandas seejärel juba rahvusvahelise kuulsuse.

Modellitöö ja ülesasted
Lepore on teinud koostööd ajakirjadega Playboy France, Ponytail, DAMn ja TUSH. Ta on bändide Lords of Acid 1999. aasta albumi “Expand Your Head” ja Thighpaulsandra 2006. aasta albumi “The Lepore Extrusion” kaantel.

Ta on olnud kosmeetikafirma MAC Cosmetics ja moebrändi Heatherette ja Armani Jeans reklaamnägu.

Lepore on mänginud iseennast dokumentaalfilmides “Party Monster: The Shockumentary” (1998) ja “Party Monster” (2003). Teda võib lühidalt näha koomiksfilmis “Zoolander” (2001). Lisaks on ta osalenud dokumentaalfilmis “Dig!” (2004) ja “Another Gay Sequel” (2008). Lepore esineb ka José André Sibaja filmis “The Zanctuary”.

Lepore'il on olnud etteasted paljudes muusikavideotes, sealhulgas koos selliste artistidega nagu Elton John, Thalía, The Dandy Warhols, Girl in a Coma, Grace Jones, Keanan Duffty, TIGA ja The Drumms. Lepore on ilmunud paljudes Cazwelli muusikavideotes, sealhulgas “Watch My Mouth” ja “All Over Your Face”. 

Ta oli 2010. aastal Austraalias toimunud Sydney Gay ja Lesbian Mardi Gras Parade'i juhtfiguur. Tihti võib teda kohata Viinis toimuval Life Ballil.

Meened
Lepore'i järgi anti 1999. aastal välja Swatchi käekell Time Tranny, mis müüdi kohe läbi. 2006. aasta aprillis tuli Integrity Toysil välja disainer Jason Wu loodud Amanda Lepore'i nukk, mille tulud toetasid AIDSi heategevusorganisatsioone. Koostöös CAMP Cosmeticsiga on välja antud kosmeetikatoodete sarja “Collection Lepore” nime all. Samuti on ta välja andnud omanimelise parfüümi.

18. aprillil 2017 ilmus tema autobiograafiline raamat “Doll Parts”. Selle kaasautor on Thomas Flannery Jr., kirjastaja Regan Arts. Tema vastuolulist elulugu illustreerivad fotograafide David LaChapelle'i, Josef Jasso, Rob Lebow' ja Joey Falsetta fotod.

Vaata ka
Sophia Lamar

Viited

Välislingid
Amanda Lepore'i ametlik koduleht

Sündinud 1967
Ameerika Ühendriikide inimesed